ועדת הכספים, כנסת 25, פרוטוקול מספר 232, 2023-10-31 00:00

משה גפני: אני מחדש את הישיבה של ועדת הכספים

משה גפני:  אני מקדם בברכה את שר התיירות חיים כץ

משה גפני:  אנחנו נדון בהיערכות הממשלה למתן סיוע כלכלי לענף התיירות בעקבות הלחימה

משה גפני:  יכול להיות שלא נשלים את הישיבה היום, יכול להיות שנשלים אותה מחר

משה גפני:  השר חיים כץ, בקשה

התיירות חיים כץ: אני אתן לכם סקירה על מלונות, פינוי ואחר כך אגע בענף התיירות

התיירות חיים כץ:  אני אגיד בכמה משפטים איך אני רואה את הדברים

התיירות חיים כץ:  אם נציגי התיירות ירצו להמשיך את מה שהם חושבים אז יתנו להם, אבל אם לא, מחר ייקבע דיון נוסף

התיירות חיים כץ:  אני צריך לעזוב בגלל יישובי העוטף, לא בגלל משהו אחר

התיירות חיים כץ:  אני אתן לכם קצת נתונים בנוגע למלונות

התיירות חיים כץ:  יש לנו במדינה 9,388,506 אזרחים

התיירות חיים כץ:  נכון להיום פונו 249,519 אזרחים

חמד עמאר: האנשים האלה פונו על ידי המדינה?     

התיירות חיים כץ: 89,439 פונו לבתי מלון, 87,722 פונו בקהילה ו-72,358 התפנו עצמאית

התיירות חיים כץ:  יש 418 מלונות בישראל, לא כולל בתי הארחה וכו'

התיירות חיים כץ:  אנחנו, להוציא מועצה אזורית אשכול, לקחנו את האחריות על כל המלונות

התיירות חיים כץ:  לקחנו חברת בקרה שתבדוק לנו תכולה, אנשים, זמן

התיירות חיים כץ:  תוך שלושה ימים המלונות יקבלו תשלום בגין התקופה שאנחנו צריכים לשלם עליה, שזה מ-25 לחודש ועד בכלל

התיירות חיים כץ:  פינינו די הרבה

התיירות חיים כץ:  בקרית שמונה אנחנו מתעסקים במשפרי דיור, בכאלה שלא רוצים את המלון הזה או את המלון האחר

התיירות חיים כץ:  ביקשתי שכל הבעיות יעברו לווטסאפ האישי שלי, כדי שאוכל להעביר אותן למטה ולקבל תשובות

התיירות חיים כץ:       הדיון פה נקבע על התיירות

התיירות חיים כץ:  אני רוצה שתבין שהתיירות זה מקור כלכלי במדינת ישראל

משה גפני: האם הכוונה גם למורי הדרך?      

התיירות חיים כץ: כל מה שמוגדר מתחת לתיירות

התיירות חיים כץ:  כשאני קיבלתי את המשרד היו 170 עובדים

התיירות חיים כץ:  התחלנו לעשות מבנה ארגוני שונה, סימנו יעדים והמשרד נעשה מדיד

התיירות חיים כץ:  כל יום אני מקבל דוח כמה נכנסו, מאיפה, אני רואה באיזה מדינות אני יורד, אני רואה באיזה מדינות אני עולה, אני רואה איפה אני צריך להשקיע

התיירות חיים כץ:  סדר גודל של 15,000 תיירים היו מגיעים ביום, וראינו שנה מבורכת עם פול הזמנות עד סוף השנה

התיירות חיים כץ:  אתמול נכנסו לישראל 26 אנשים כתיירים, הגדרת B2

התיירות חיים כץ:  מארצות הברית הגיע אחד, מהממלכה המאוחדת הגיעו 5, מרוסיה הגיעו 17, מבלגיה הגיע אחד, מקולומביה הגיע אחד ומבלארוס הגיע אחד

התיירות חיים כץ:  מה זה אומר? ענף התיירות נעצר, כל הענף נחתך, אין עבודה

התיירות חיים כץ:  הענף הזה צריך בדיון מסודר, לא בדיון פה, לקבל מענה, כי הוא ענף שיכול לתרום למדינת ישראל הרבה מאוד כסף

התיירות חיים כץ:  אנחנו צריכים לשמר את האנשים

התיירות חיים כץ:  אין דבר כזה שלא נשמור לנו גרעין בסיסי שיידע לתת מענה, כי לבנות סמינר או כנס גדול לוקח שלוש שנים

התיירות חיים כץ:  כל ענף התיירות היום נעמד

התיירות חיים כץ:  מזל שיש מלונות שמילאנו אותם, רק חבל שמילאנו אותם כמו שמילאנו אותם

התיירות חיים כץ:  כשפניתי לאלפרד אקירוב, הוא אמר לי: "אתה יודע כמה הפסדתי כבר?" הוא לא פתח את המלונות שלו, לכן הוא ייזרק מהתאחדות המלונות בעוד 20 יום על זה שהוא לא עזר למדינת ישראל בזמן מלחמה

התיירות חיים כץ:       אתמול דיברתי עם מנהל רשות המסים

התיירות חיים כץ:  יהיה דיון נפרד לגבי פיצוי התיירות, תהיה ישיבה עניינית שבה תוכלו להעלות את הטענות שלכם על ירידת התשומות בגלל אי הפעלת המע"מ

חוה אתי עטייה: רציתי לשאול אותך לגבי הפינוי של תושבי נתיבות

חוה אתי עטייה:  הם פונים אלי, הם רוצים לדעת

התיירות חיים כץ: יש את האנשים עם המוגבלויות שכנראה לגביהם נאריך את המרחקים

התיירות חיים כץ:  כשאני פיניתי מאשקלון כ-800 חדרים של אנשים עם מוגבלויות, הפניתי אותם למלון קדמה, למלון בראשית ולרויאל ביץ', שאלה המלונות הכי טובים בישראל

התיירות חיים כץ:  מהאוצר נאמר לי שהם יתנו לי להגדיל את הטווח ל-20, 30 קילומטר, כי רק באופקים יש 1,300 משפחות של אנשים עם מוגבלויות

התיירות חיים כץ:  בנתיבות, שהיא במרחק 10, 15 או 20 קילומטר, לא זכאים לפינויים, לא זכאים להתאווררות, לא זכאים לכלום

משה גפני: אנחנו מחריגים את נתיבות לתוך הטווח של ה-20 קילומטר

משה גפני:  זה לא יהיה 7 קילומטר, זה יהיה 20 קילומטר

משה גפני:  נכון שיהיו בעיות שלא ייפתרו

התיירות חיים כץ: אם אתה מחריג את נתיבות לטווח של 20 קילומטר, פתרת לי את כל יישובי העוטף

ינון אזולאי: אתה לא מחריג אותם לגבי הפינויים, אתה מחריג אותם לגבי הפיצויים

התיירות חיים כץ: יש כאלה שעוד צריכים ריענון, לכן יש את התהליך של הפינוי העצמי

התיירות חיים כץ:  התהליך של הפינוי העצמי ייתן 18,000 שקל לזוג פלוס שניים

התיירות חיים כץ:  אלה שאין להם ממ"דים באשקלון קיבלו אתמול לחשבונות הבנק כסף

התיירות חיים כץ:   48,000 מבוגרים ו-16,000 או 14,000 ילדים קיבלו

התיירות חיים כץ:  קבענו עם המלונות שילדים זה עד גיל 18 וילדים עד גיל 12 לא ישלמו

התיירות חיים כץ:  אני מקווה שהכספים האלה יאפשרו לאנשים לשכור דירות בעצמם, ללכת למקומות, כי זה סכום לא מבוטל

יצחק פינדרוס: שנה אחרי הקורונה עוד היו פה דיונים על הפגיעה ועל אנשים שפשוט לא התייחסו אליהם, אם זה סוכני נסיעות, אם זה מורי הדרך

יצחק פינדרוס:  אסור גם לשכוח את העיריות

יצחק פינדרוס:  היינו פה באין ספור דיונים בעקבות המשבר של תיירות הפנים בנוגע לערים שבנויות על תיירות פנים, שזה טבריה, אילת, ירושלים

יצחק פינדרוס:  הן לא נמצאות במתווה

יצחק פינדרוס:  אני מקווה שמחר יעלו פתרונות לגבי איך מכניסים אותן פנימה, כי כל הנושא של תיירות פנים עם כל הגורמים שלו צריך לקבל מענה

משה גפני: יעל דניאל, בתי המלון

יעל דיין: המלונות פתחו את ביתם ואת ליבם לעשרות אלפי מפונים שהגיעו אליהם

יעל דיין:  כ-10% מהחדרים במלונות עדיין פנויים, משהו כמו 6,000 חדרים

יעל דיין:  אנחנו רוצים להסב את תשומת לב הוועדה לשני עניינים מרכזיים שחורגים מהמתווה שכרגע מוצע כמתווה המשקי

יעל דיין:  המלונות כרגע מארחים מפונים ברובם, הם מגלגלים מחזור עבור אותו סכום שהם התחייבו מול המדינה, מול משרד התיירות, אבל המחזורים האלה לא יזכו את המלונות בקבלת פיצוי בגין 25% מהפער שייווצר

יעל דיין:  ההוצאות המשתנות של המלונות גבוהות מאותן הכנסות, מה שיגרום לתזרים להיות שלילי בסופו של יום

יעל דיין:  כמו שאתם מבינים, המלונות נערכו, רכשו כמויות אדירות של מזון, ציוד וכל מה שנדרש מהם על מנת לארח בצורה המיטבית

יעל דיין:  נכנסנו להסכם הזה, התגייסנו באופן מלא

יעל דיין:       הדבר השני זה הנושא של הבלאי

יעל דיין:  המלונות, כמו שאתם יודעים, הפכו להיות מתקני מגורים, לא מתקני אירוח

יעל דיין:  זה היקף מאוד גדול של מפונים לזמן מאוד ארוך

יעל דיין:  הם עתידים לגור שם למעלה מחודש, אולי חודשיים

יעל דיין:  גרים שם משפחות, גרים שם בעלי חיים

יעל דיין:  המלונות יותר דומים היום לסוג של שכונת מגורים עם מתנ"ס מאשר למלון, לכן צריך לקחת את זה בחשבון

יעל דיין:  אני מניחה שמלונות רבים ירצו לשקם את התשתית המלונאית, כי מדינת ישראל תרצה לארח שוב תיירים שיגיעו לארץ

יצחק פינדרוס: אני לא מבין, את אומרת שהשירות שהמדינה רוכשת עולה לכם 100 שקלים ואתם מקבלים מהמדינה רק שקלים? אנחנו במסגרת הפיצויים ניתן לך את 20% הנוספים?     

ינון אזולאי: אם העלות של חדר לזוג היא 1,000 שקל, אז הפעם העלות היא 1,500, כי הכניסו לה עוד שני ילדים לחדר הזה

ינון אזולאי:  בית המלון הופך להיות מקום מגורים, הבלאי יותר גדול, יש בעלי חיים שמסתובבים

יצחק פינדרוס: אם קיבלתם 1,000 שקל והעלות שלכם בגלל הבלאי, בגלל שזה מגורים ולא אירוח, בגלל שיש יותר אנשים היא 1,500, האם אתם באים ואומרים למדינה: אני על החדר אקח 1,000 ואת ה-500 אני אקח במסגרת הפיצויים?     

לאון אביגד: זה לא מה שהמלונות אומרים

לאון אביגד:  מחצית מחדרי המלון בארץ הם לא בבעלות, הם בשכירות

לאון אביגד:  אף אחד לא יודע איך הוא עובר את מחר

לאון אביגד:  מתווה הפיצויים כרגע לא מתמרץ אותנו

לאון אביגד:  פתחנו את הלב ובלי לחשוב על כסף ועל שקל קודם כל אירחנו

לאון אביגד:  אנחנו קודם כל מארחים, אנחנו קודם כל מוציאים את ההוצאה במלונות שלא יודעים לתת פנסיון מלא, במלונות עם חדרים אורבניים קטנים, בצימרים שלאו דווקא הוכשרו מבחינת כשרות

לאון אביגד:  אנחנו צריכים להכשיר את כל המטבחים, אנחנו צריכים לפתוח מטבחים שלא היו עד עכשיו, אנחנו צריכים לארח מאות אנשים במלונות קטנים ובמלונות שלא הוכנו לזה

לאון אביגד:  מבנה ההוצאות הוא שונה לחלוטין

לאון אביגד:  אנחנו כל כך מבינים את הטראומה שהמפונים עברו, אנחנו הכי לא חושבים על השקל, נותנים המון המון עזרה למפונים, אבל מבנה ההוצאות שלנו שונה לחלוטין

לאון אביגד:  אנחנו נותנים את זה עכשיו כשאולי נקבל בשוטף 60, אבל הרבה מהמלונאים לא יודעים מאיפה יהיה כסף מחר

משה גפני: ולכן מה הבקשה?     

לאון אביגד: הבקשה שלנו היא מתווה אחר וחריג למלונות קטנים ועצמאיים

משה גפני: שלא ישלמו 1,000 שקל אלא 1,500?     

לאון אביגד: לא

לאון אביגד:  קודם שיקדימו את התשלום וישלמו מקדמות, משום שעד עכשיו שילמו רק לחלקם ולא לכולם

לאון אביגד:  המלונות לא מלאים, לכן נשמח לקבל עוד

לאון אביגד:  אחרי שלוש שנים מאוד קשות שבהן נפגענו עכשיו אנחנו ממשיכים להיפגע

לאון אביגד:  חצי מהמלונות הם בהשכרה, כלומר, אנחנו צריכים עזרה מול המשכירים שלנו, מול בעלי הנכסים

משה גפני: הבנתי את הבעיות

משה גפני:  מה אתם מבקשים?     

לאון אביגד: אנחנו מבקשים שהבנקים יעזרו למשכירים ויעזרו לספקים שלנו

לאון אביגד:  הבנקים נכנסו לאירוע הזה עם כיסים תפוחים, הם היחידים שהגיעו מוכנים למשבר הזה

לאון אביגד:  אנחנו חייבים את העזרה מולם

לאון אביגד:  אנחנו חייבים שהמדינה תעזור עם מקדמות

לאון אביגד:  אנחנו צריכים מתווה שיבהיר שה-25% מול שנה קודמת לא עוזר, כי גם בשנה קודמת נדפקנו

לאון אביגד:  עד יוני היינו עם אומיקרון

לאון אביגד:  כל מודל החל"ת שהוא מאוד בינארי לא עוזר

לאון אביגד:  אנחנו נגיע למאות אלפי מובטלים אם לא יגיע מתווה של חל"ת גמיש שמאפשר לנו לגייס את הצוותים שלנו בצורה חלקית, לאו דווקא שחור-לבן

לאון אביגד:       הנושא השני הוא נושא הרגולציה

לאון אביגד:  אנחנו כרגע נכנסים מתחת לאלונקה ומארחים אלפי מפונים לטווחים ארוכים

לאון אביגד:  זה הזמן שמשרד הבריאות והעיריות צריכות לבוא ולעשות עלינו ביקורות? לא משוכנע

לאון אביגד:  הביקורות האלו מפריעות לנו מאוד ולא מאפשרות לנו לתת את השירות שאנחנו אמורים לתת

לאון אביגד:       הנושא האחרון הוא הארנונה

לאון אביגד:  חברה כמו שלנו משלמת הסדר ארנונה של שנים קודמות, של פיגוע הקורונה

לאון אביגד:  אנחנו עכשיו אמורים לשלם מחירים מלאים

לאון אביגד:  לא נצליח

לאון אביגד:  כמונו יש עוד הרבה מלונות קטנים ובינוניים שלא יודעים איך לגמור את החודש

לאון אביגד:  מדברים איתנו על שנת 2024? שנת 2024 נדפקה לגמרי, הכל ירד לאפס

לאון אביגד:  עכשיו אנחנו צריכים לסמוך על ג'ון סמית שיגיע עם אשתו מאנגליה, רק שזה לא עיקר התיירות

לאון אביגד:  עיקר התיירות זה סמינרים וכנסים

לאון אביגד:  לוקח שלוש שנים לבנות כנס

לאון אביגד:  אנחנו בשנת 2024 עם אפס עבודה

לאון אביגד:  אני מאוד מקווה שבקיץ לישראלים יהיה מצב לנפוש, אבל זה לא יקרה עכשיו

לאון אביגד:  אנחנו הולכים לקראת חצי שנה מאוד מאוד קשה

ינון אזולאי: אני מסכים עם הדברים של המלונאות הקטנה

ינון אזולאי:  כשדיברנו על המתווה, אמרנו שהעניין של המלונאות והתיירות בכלל בארץ נמצא בבעיה

ינון אזולאי:  אם אנחנו מסתכלים על הקורונה, אז הם עדיין לא התאוששו מהמכות שהם חטפו בקורונה

ינון אזולאי:  בקורונה היה יותר מסודר, יותר מאוגד, לא הייתה כזאת מאסה של מפונים שנמצאים במלונות, עדיין שמרו על המלונות מבחינת האבזור שלהם, מבחינת הבלאי שלהם

ינון אזולאי:   היום הבלאי של המלונות גדול בגלל הכמויות של האנשים שנמצאים

ינון אזולאי:  כשהם יצטרכו לשקם הם יצטרכו לסגור את המלונות, וכשהם יצטרכו לסגור את המלונות, התיירות לא תחזור והם ישלחו עובדים לאבטלה או לחל"ת

ינון אזולאי:       רשות המסים מסתכלת על הכמות של המחזור

ינון אזולאי:  המחזור שלו לא נפל, הוא אפילו התנפח יותר מיום רגיל

ינון אזולאי:  הוא התנפח לא ביחס למה שהוא קיבל, לא ביחס לרווח שלו

ינון אזולאי:  צריך להיות מתווה לתיירות, כדי שאת מורי הדרך לא ישלחו למקומות אחרים

ינון אזולאי:  עד היום מורי הדרך מטיילים בין כל המשרדים כדי לראות איפה הם צריכים לקבל את הכסף

ינון אזולאי:  כשהמדינה משלמת סכום x למלון וזה לא מספיק, המדינה צריכה לעשות את החישוב

ינון אזולאי:  אם חסרים עוד 20% לבן אדם, המדינה עכשיו צריכה להוסיף את זה, כי בכל מתווה שתביא אחר כך כל הקטנים האלה יאכלו אותה

ינון אזולאי:  צריך לשלם להם יותר ולעשות מתווה שיתאים להם

אורית פרקש הכהן: אני רוצה להגיד כמה דברים מהניסיון שלי כשרת התיירות בתקופת הקורונה

אורית פרקש הכהן:  יש דברים שאין סיבה ששלושה שבועות בתוך האירוע לא הותנעו כבר

אורית פרקש הכהן:  היו לנו יוזמות מיידיות בנושא מורי הדרך ותיירות הפנים שעבדו בתקופת קורונה

אורית פרקש הכהן:  סיורים בחינם לכל הישראלים בסופי השבוע יחד עם רשות הטבע והגנים זה דבר שנתן חמצן למורי הדרך ולארגוני התיירות הנכנסת

אורית פרקש הכהן:  זה דבר, אדוני המנכ"ל, שכדאי שתשאל את הצוות לגביו

אורית פרקש הכהן:        אנחנו מדברים על מי שמתכלל את כל האירוע

אורית פרקש הכהן:  לא הבנתי למה נתנו כאן סמכות ארגונית מול בתי המלון למשרד התיירות

אורית פרקש הכהן:  משרד התיירות הוא לא משרד ביצועי, הוא מתקשה בדברים ביצועיים

אורית פרקש הכהן:  יש לו הרבה מאוד יתרונות, אם זה יכולות לקדם תיירות, להביא תיירים, לסייע לפרויקטים של תשתית של תיירות

אורית פרקש הכהן:  למה עכשיו להטיל על משרד התיירות בתוך כל הסבך הזה של רשויות מקומיות, של מארגן עוטף תקומה שמרכז את כל המפונים, לנהל את כל האירוע מול המלונות? זה סתם להכשיל את  המשרד שאין לו יכולות ביצועיות

דני שחר: החמ"ל שהוקם עבד 24/7 בצורה יעילה ומתקתקת

אורית פרקש הכהן: אני שמחה לשמוע, כי אנחנו בתקופת הקורונה התקשינו לחלק את כספי הפיצויים לבתי המלון

ציפורה נטל: המלון שלי מקבל מפונים

ציפורה נטל:  אם המלון עומד בכל הקריטריונים, נותן את כל השירותים, אז משלמים לו למבוגר 410

ציפורה נטל: 26 שקלים ולילד 205

ציפורה נטל:  אם יש לי בחדר שני ילדים, אז מקבלים לחדר רק 410, לא יותר מזה

ציפורה נטל:  אם יש מבוגר עם שני ילדים, אז לא מגיעים ל-1,000 שקל

ציפורה נטל:  משרד האוצר הלך וכתב בהנחיה איזו ארוחת בוקר לתת, ממש דרישות מינימום

ציפורה נטל:  אנחנו לא מסוגלים להתנהל מול האנשים בצורה כזאת

חמד עמאר: כאן דיברנו על כך שיקבלו שלוש ארוחות

ציפורה נטל: לכן אנחנו לא עושים את מה שמשרד האוצר הנחה

ציפורה נטל:  מכיוון שהמפונים הגיע להמון זמן היינו צריכים לקנות מכונות כביסה ומייבשים

לאון אביגד: המספרים של 1,000 הם לא המספרים האמיתיים

לאון אביגד:  מאיגוד הנכים אנחנו מקבלים 410 שקלים בשביל זוג לחדר

ציפורה נטל: יש מלונות יותר קטנים שאין להם אולמות, הם בכלל לא יכולים לתת ארוחות, לכן הם ריקים

ציפורה נטל:  הם בדיוק כמו מורי הדרך

ציפורה נטל:  השאלה מה קורה הלאה, מה קורה אחרי ה-22

ציפורה נטל:  אני מקווה שהמלחמה תיגמר כמה שיותר מהר, כי אנחנו, המלונות הקטנים, לא בנויים על תיירות פנים, אנחנו בנויים על תיירות נכנסת

אליהו דלל: אני רוצה לפרגן לבתי המלון

אליהו דלל:  נכון, יש טענות לכל דבר, זה בסדר, וגם חלק מהטענות נכונות, אבל צריך להבין שאנחנו נמצאים בזמנים שהם לא זמני שגרה

אליהו דלל:  המלונות לא נערכו לדברים האלה

אליהו דלל:  במקומות שהייתי דאגו לילדים, סגרו אולמות למשפחות כדי שהילדים יוכלו להיות במשחקייה

אליהו דלל:  אני חושב שהם עושים עבודה טובה

אליהו דלל:   אתה זוכר שדיברנו לפני כשבוע על בתי מלון שאין להם תעודת כשרות? הם מיד נענו ופתרו את הבעיה

משה גפני: אתה בעד זה שזה יישאר במשרד התיירות?     

אליהו דלל: בוודאי

אליהו דלל:  בתי המלון הוחרגו מכל התכנית הכלכלית

אליהו דלל:  אני חושב שיש משהו בדבריהם, בזה שהם באים ואומרים: תשמע, אנחנו היום מאכלסים כמעט בהיקף מלא את החדרים

אליהו דלל:  זה לא יום יומי, זה אנשים שנמצאים שבוע, שבועיים, חודש, כשיש איזה שהוא בלאי מסוים שלא לקחו בחשבון

אליהו דלל:  בסוף המלחמה, אחרי שכל המפונים האלה יעזבו את בתי המלון, חלק מבתי המלון יצטרכו לעשות שיפוצים, יצטרכו לטפל

אליהו דלל:  השאלה מי יממן את הדברים, האם זה במחיר שהיום הממשלה משלמת או לא

אליהו דלל:  לדעתי זה לא במחיר, כי המחיר שהמדינה משלמת הוא יחסית נמוך

אליהו דלל:  הפתרון של המלונות לא צריך להיות פתרון קבע או פתרון ביניים, הוא צריך להיות לשלב קצר לטובת כולם

לינור דויטש: אנחנו חושבים שצריך להכניס למתווה הפיצויים סעיף שמשקלל כניסה מתחת לאלונקה לבעלי עסקים שסירבו אקטיבית לעשות זאת תמורת פיצוי מהמדינה

לינור דויטש:  אם אנחנו לוקחים את טייקון הנדל"ן אלפרד אקירוב כדוגמה, אז הוא מחזיק מספר מלונות

לינור דויטש:  כשהוא התבקש בכל לשון של בקשה לפנות חדרים במלונות שלו עבור מפוני העוטף, הוא בחר לסרב

לינור דויטש:  זכותו, זה עסק פרטי, אבל זאת גם זכותה של המדינה להחליט שהיא לא מפצה בעלי עסקים שמסרבים להירתם למאמצים הלאומיים, או לפצות לפי ההכנסות הפוטנציאליות שהם בחרו לא לקחת, לא על המלונות הריקים

לינור דויטש:  אם אנחנו מתעלמים שנייה מהפן הערכי של ה-600 חדרים, שזה כמעט יישוב שלם שאתה לא רוצה לפנות, אז מבחינה פיננסית היית יכול להגדיל את ההכנסות שלך, גם אם זה אומר שהיית מקבל 500 שקלים ללילה ולא 1,000 שקלים ללילה

לינור דויטש:  אם בחרת שלא מסיבותיך אתה, המדינה לא תפצה על אובדן ההכנסות המלא שלך כי עכשיו אין לך שום הכנסה, אלא רק על החלק שבו סירבת, על החלק היחסי שבחרת לא להיכנס תחת האלונקה

לינור דויטש:  חשוב מאוד שזה לא יהיה בדיעבד, כי בקורונה למדנו שמה שלא מוכנס מראש למתווה הוא אחר כך רטרו

לינור דויטש:  אני מבקשת שזה יגובש וישוקלל בתוך המתווה המגובש

חמד עמאר: לכל מי שלא רצה להיות מתחת לאלונקה אין זכות לקבל פיצויים ואין זכות לבקש

משה סולומון: יש לו זכות לבקש, לא בטוח שנאשר

חמד עמאר: הוא לא צריך לבקש

חמד עמאר:  ענף התיירות הוא הנפגע הראשון בכל אירוע שיש, גם בקורונה, גם במלחמה, גם במבצע

חמד עמאר:  זה הענף שחוטף בצורה הכי קשה, לכן אנחנו צריכים ללכת למתווה ייעודי לכל הנושא של התיירות במדינת ישראל, לא רק מורי הדרך, לא רק המלונאות, לא רק המסעדות

חמד עמאר:  אנחנו צריכים לעשות מתווה ייעודי לכל הענפים ששייכים לתיירות

חמד עמאר:  כשאנחנו שומעים את השר אומר ש-26 תיירים הגיעו למדינת ישראל, סימן שאין תיירות במדינת ישראל

חמד עמאר:        אנחנו צריכים להודות לבתי המלון שהסכימו לקחת את המפונים ולהכניס אותם אליהם

חמד עמאר:  אני מצדיק אותך על הבלאי שיהיה אחר זה, על השיפוץ שתצטרכו לעשות אחר זה

חמד עמאר:  זו לא משפחה שמגיעה להתארח, שוהה יומיים, שלושה, ארבעה והולכת הביתה, זו משפחה שמשתקעת שם

חמד עמאר:  היא צריכה להביא מצרכים, יש תינוקות שצריכים להאכיל

חמד עמאר:  אני רוצה לדעת אם המדינה מממנת ארוחת בוקר, צוהריים וערב, אם מקבלים את זה כמו שצריך

חמד עמאר:  מה לגבי כביסה? מה לגבי שעות פנאי לילדים? מה עושים עם כל האנשים האלה? אנחנו מדברים על יותר מ-100,000 אנשים שנמצאים עכשיו בבתי מלון

חמד עמאר:  אנחנו לא יודעים איך הם מעבירים את היום

חמד עמאר:  להיות בבתי מלון נעים להיות יום, יומיים, שלושה או ארבעה, אבל אחרי זה סובלים

חמד עמאר:  מה עושים איתם? משרד התיירות צריך לתת תשובות מה עושים עם אותם אנשים באותם זמנים

שאנן אליהו קראוס: אנחנו רוצים להפנות את תשומת לב הוועדה לפגמים בנוסח

שאנן אליהו קראוס:  טיוטת מתווה הפיצוי הארצי לעסקים שפורסם מתייחס לשכר ולהוצאות קבועות

שאנן אליהו קראוס:  הנוסחה שמציע האוצר לקביעת פיצוי הוצאות קבועות מפלה לרעה ובצורה בוטה את ענף התיירות הנכנסת, עד כדי 90%

שאנן אליהו קראוס:  מדוע? המתווה בודק את התשומות של שנת 2022 ומכפיל במקדם של מקסימום 22% כדי להגיע לסכום ההוצאה הקבועה שכוונת המתווה לפצות

שאנן אליהו קראוס:  מאחר ובתחום התיירות הנכנסת אין מע"מ תשומות על עלות המכר אלא רק על הוצאות קבועות, לא נכון להכפיל במקדם של 22%, אלא לאשר את מלוא ההוצאה ב-100% שדווחה כמע"מ תשומות כי היא כבר מייצגת את סכום ההוצאה הקבועה שכוונה המתווה לפצות

שאנן אליהו קראוס:  בתחום שבו לא מקזזים מע"מ תשומות על הפעילות השוטפת כמו בענף התיירות הנכנסת, יחושב הפיצוי על מלוא ההוצאה שדווחה משנת 2022 ללא מקדם כלל

שאנן אליהו קראוס:  בנוסף לזה, התיירות בישראל נפתחה, אם אתם זוכרים, ללא הגבלות רק במאי 2022, לכן נכון לחלק את התשומות בענף התיירות הנכנסת בשמונה חודשים, לא ב-12 חודשים כפי שנקבע במתווה הכללי

שאנן אליהו קראוס:  אני קורא לאוצר להסדיר את העוול הזה במסגרת המתווה

שאנן אליהו קראוס:  לא ייתכן שבגלל בעיות אלו יקופח ענף התיירות הנכנסת בפיצוי המוצע

יוסף לם: אנחנו מבקשים מכם, אל תשאירו אותנו לבד מול הבירוקרטיה אחרי החקיקה

יוסף לם:  יש לפעמים נטייה לפקידים לחשוב שלחוק יש 72 פנים

יוסף לם:  אנחנו כרגע מקבלים עשירית ממה שמתוכנן

יוסף לם:  לא ייתכן שניפגע בגלל נוסח פגום

יוסף לם:  מהוועדה אנחנו מקבלים הרבה סימפטיה, אבל בנושא התקציבים אנחנו קצת בבעיות

יוסף לם:  ראשי הערים של טבריה, נצרת ועכו יגיעו אליכם אחרי המלחמה ויצעקו

יוסף לם:  אנחנו מייצרים 40,000 משרות בפריפריה, בתי אב שמתפרנסים

יוסף לם:  אם לא יהיו תיירים ברחובות שלהם, לא תהיה להם כלכלה

יוסף לם:  75% מהתנועה שם זה תיירות מאורגנת

יוסף לם:  אנחנו ארגון המעסיקים של מורי הדרך

יוסף לם:  אנחנו היום הולכים לביטוח לאומי כדי לטפל גם בהם

יוסף לם:  הצלת אותנו בקורונה, אדוני, כי אחרי שנגמר החוק דרשת שתהיה עוד חצי שנה שישמעו את הענף הזה

יוסף לם:  הוכחנו את עצמנו מיד אחרי הקורונה

משה גפני: 	נשתדל גם הפעם לעשות את זה, אני חושב שאתם צודקים

סימון דוידסון: בימים הראשונים של המלחמה הגיעו לבתי המלון בהרבה מאוד מקומות בארץ משפחות שלמות בלי תיק אפילו, בלי שום ואוצ'ר, בלי שום אישור

סימון דוידסון:  בתי המלון פתחו את השערים וקיבלו משפחות שלמות

סימון דוידסון:  כשאני אומר משפחה שלמה שמגיעה לבית מלון, זה כבר לא בית מלון, כי יש שם כלבים, חיות, כל חדרי הספח הופכים להיות חדרי לימוד, קייטנות, גני ילדים, חמ"לים, בגדים ואוכל

סימון דוידסון:  הניהול הופך להיות אחר לגמרי

סימון דוידסון:  ח"ח לבתי המלון, יישר כוח לכל מה שהם עושים

סימון דוידסון:  אם לא נעזור להם עכשיו בתזרים אלא נגיד להם שזה יגיע בעוד חודשיים-שלושה, הרבה מאוד לא יצליחו לעמוד על הרגליים

סימון דוידסון:  יש כבר הרבה מאוד בתי מלון קטנים שלא מצליחים לשלם משכורות, ואוטוטו אנחנו מגיעים למשכורות

סימון דוידסון:  אני מבקש ממך, אדוני היושב ראש, לקדם משמעותית ומיד את הנושא של התזרים לבתי המלון

סימון דוידסון:  לא כדי שיהיו עשירים, אלא כדי שיוכלו לשמור על כל העובדים שלהם

סימון דוידסון:  אתמול יצאה החלטה על קבלת 8,000 אישורים לעובדים זרים מיהודה ושומרון

סימון דוידסון:  אתה יודע לאן הם מתכוונים להגיע? לבתי המלון

סימון דוידסון:  לאותם מפונים שנמצאים עכשיו בבתי מלון יגיעו עובדים מיהודה ושומרון

סימון דוידסון:  צריכים לפעול לגבי עובדים זרים ממקומות אחרים, לא משם

משה גפני: גנית פלג, מורי הדרך

גנית פלג: 	יש איזה שהוא דיסוננס בין האירועים שקורים בחוץ לבין זה שאנחנו נמצאים כאן, אבל ברור לכולנו שכל הסיפור הזה הולך להימשך המון המון זמן ואין ברירה אלא צריך לדבר גם על הדברים האלה

גנית פלג:       אני נורא שמחה שמצד אחד נשמעים פה קולות שמדברים על נושא מורי הדרך שעלה שוב ושוב בקורונה וקיבל איזה שהוא תהודה, אבל בסופו של יום הפתרונות שניתנו לא היו פתרונות שלמים, בלשון המעטה, היו המון המון בעיות

גנית פלג:  לנו מאוד מאוד חשוב שהמשוכה הזאת תעבור לנו בקלות

גנית פלג:  אנחנו מועסקים על ידי המון מעסיקים, אנחנו לא מועסקים על ידי מעסיק אחד, והעניין הזה גורם לנו המון המון בעיות ביישום של הזכות שלנו לקבל דמי אבטלה ולקבל את מה שצריך, מענקים כעצמאיים וכדומה

גנית פלג:  אני הרגשתי שבקורונה התייחסו אלינו קצת כאל ילדים לא אחראים, כי הכסף היה אמור לעבור דרך כל מיני גורמים בשטח

משה גפני: 	אני לא מקבל את זה

משה גפני:  מורי הדרך היו אשמים? מורי הדרך נפגעו הכי הרבה

גנית פלג: נכון, זה מה שאני אומרת

גנית פלג:  הכוונה שהתייחסו אלינו כאילו אנחנו לא היינו מסוגלים לקבל את הכסף באופן ישיר והיה צריך להעביר אותו דרך מספר גורמים

גנית פלג:  עצם התיווך גרם להפחתה של הפיצוי בסופו של יום

גנית פלג:  אמר מבקר המדינה ובג"ץ שהיה ראוי לשתף את מורי הדרך ביצירת הפתרונות

גנית פלג:   יש כוח עצום של עובדים שמוכנים לעבוד, שמוכנים לתרום לחברה

גנית פלג:  תשלחו אותנו לאן שצריך, אבל תנו לנו שכר ראוי שיגיע ישירות אלינו, לא דרך כל מיני גורמים שיהיה לנו קשה לקבל את זה

עודד פורר: אדוני היושב ראש, אתם ניגשים לאירועי המלחמה הזאת כאילו אנחנו בעוד איזה שהוא אירוע רגיל

עודד פורר:  יש קרוב ל-200,000 אזרחים ישראלים שהם פליטים בארצם – זה 100,000 מהצפון, זה עוד 60,000 שנמצאים באילת, זה עוד כמה עשרות אלפים שמפוזרים בכל מיני מקומות

עודד פורר:  אם תמשיכו לנהל את האירוע הזה דרך החור של הגרוש, כשאתם לא מבינים שכל מדינת ישראל מגויסת, אם זה בתי המלון, אם זה בכל הגזרות - -     

משה סולומון: איך אתה אומר את זה? זה לא המצב

משה סולומון:  אתה סתם אומר דברים

עודד פורר: אני לא אומר סתם

עודד פורר:  ב-1 לחודש יש אנשים שצריכים לשלם משכורות, יש אנשים שצריכים לקבל משכורות, כשאלה לא יודעים איך הם ישלמו ואלה לא יודעים אם הם יקבלו

עודד פורר:  בינתיים עולם כמנהגו נוהג

עודד פורר:  תוציאו לדברים שצריך

עודד פורר:  צריך שאותם 200,000 פליטים בארצם לא ירגישו פליטים בארצם, וצריך שהרשויות המקומיות שנושאות פה בנטל מטורף, שלוקחות על עצמן התחייבויות הרבה פעמים מול בתי מלון או מול גופים אחרים, יידעו שיש להן גיבוי מלא, ושלא בסוף ניתקע בסבכי הבירוקרטיה של איזה סעיף כזה או אחר

עודד פורר:  אתם גם צריכים להבין שיש תושבים שפינו את עצמם ולא נמצאים בתוך הקריטריונים שלכם

עודד פורר:  ביישוב שלהם הטנק חונה בחנייה והנגמ"ש נמצא במתנ"ס

עודד פורר:  הם לא זכאי פינוי, הם לא זכאי פיצוי, אבל הם נמצאים בבית מלון ולא יודעים איפה הם יחנכו את הילדים

עודד פורר:  האירוע הזה בתיירות ובחינוך הוא אירוע אחר, לכן תתחילו להתייחס אליו כאירוע אחר

עודד פורר:  אם אתם רוצים לשים תנאים, אז לרשת שאמרה שהיא לא נכנסת מתחת לאלונקה תקבעו אחת מהשתיים: או שהיא לא תהיה זכאית באף אחד מהמתווים, או שאם כן רוצים לתת לה איזו שהיא זכאות, תקזזו לה את מה שהיא הייתה אמורה לקבל אם היא הייתה מאכלסת מפונים

טלי לאופר: תודה רבה על הדיון, סופר חשוב

טלי לאופר:  אם יש אנשים שיכולים להפוך את מה שמדובר כאן למשהו פרקטי, זה שר התיירות ואתה, אדוני, ויש לנו ניסיון מהקורונה בדבר הזה

טלי לאופר:  גם לענף התיירות היוצאת, כמו סוכני הנסיעות, משרדי הנסיעות, מארגני התיירות, אין צפי להתאוששות, כי אנשים לא טסים, כי יש אנטישמיות בחו"ל, כי יש מעט מאוד חברות תעופה שפועלות

טלי לאופר:  הילדים של כולנו, וזה כולל אותי ואת כל מי שיושב כאן, נמצאים במילואים

טלי לאופר:  המדינה נמצאת בכאב, באבל

טלי לאופר:  ענף הנסיעות לא הולך להתאושש בזמן הקרוב, זה הולך לקחת זמן, לכן נדרש פתרון ייעודי לענף הזה

טלי לאופר:       במתווה הוציאו את החברות הגדולות מפיצוים ומענקים

טלי לאופר:  למה העובדים של החברות האלו, שזה אלפי עובדים, פחות שווים מעובד בחברה אחרת שיש תמריץ להחזיק? החברות האלו לא קיבלו שקל עזרה בקורונה

טלי לאופר:  חברות מעל 400 מיליון מחזור לא קיבלו שקל בקורונה, ליקקו את הפצעים לבד, הרימו את עצמן, התאוששו

טלי לאופר:  עכשיו עוד פעם הן לא זכאיות לפיצוי? על מה האפליה הגדולה הזאת? תראה את כמות המסים שהן משלמות למדינה הזאת, תראה את כמות המשפחות שהן מפרנסות, תראה את זה שהן שומרות על האזרחים

טלי לאופר:  למה לא מגיע להן להיות במתווה הפיצויים? אי אפשר להכיל את הדבר הזה

טלי לאופר:  זה לא רק מענקים על ההוצאות, ויש להן את ההוצאות הכי גדולות כי הן יושבות על השטחים הכי גדולים, זה גם העובדים

טלי לאופר:  למה מענק על העובדים הן לא מקבלות? ראיתי שכתוב בדברי ההסבר של הצעת החוק שהעסקים הגדולים הם אלה שיפצו על זה

טלי לאופר:  זו לא חנות בגדים שמחר חוזרת למכור בגדים

משה גפני: איזה דברי הסבר?     

טלי לאופר: בדברי ההסבר לתזכיר החוק של תכנית הסיוע כתוב שהחברות הגדולות יתאוששו לבד

טלי לאופר:  למה שהן יסתדרו לבד? במה המסים שלהן פחות טובים ממסים של חברות אחרות? איך יכול להיות המחדל הזה?     

משה גפני: זה לא נאמר עליכם

טלי לאופר: זה לא נאמר עלינו, אבל עדיין הפיצוי לא מגיע אלינו

טלי לאופר:  מאחר והענף הזה לא הולך להתאושש, החברות האלו ייאלצו להוציא את העובדים שלהן לחל"ת ולפטר

טלי לאופר:  במה הן פחות טובות מחברות אחרות? כל ההוצאות אצלנו הן בלי מע"מ, מה שמוריד מאוד את הפיצוי

טלי לאופר:  ההשוואה לשנת 2022 היא בעייתית, כי חצי שנה לא עבדנו בגלל הקורונה

טלי לאופר:  שכר העובדים אצלנו הוא הרבה מעל הממוצע, אנחנו במצב מאוד קשה, לכן אני ממש מבקשת שתתנו על זה את הדעת

ארנון בירן: 	הראשונים שנכנסו תחת האלונקה אלו המועצות האזוריות

ארנון בירן:  הופתעתי לשמוע שיש מתווה לצימרים

ארנון בירן:  אני כבר 10 ימים מנסה להגיע מול משרד התיירות עם צימרים ריקים לגמרי

ארנון בירן:  המרחב הכפרי בכללותו כמעט לא מתפקד מבחינת התיירות

ארנון בירן:  עושים מול רת"ג אירוע נהדר של הוצאה להתאווררות, אבל למה לא לתת למועצות, לדאוג למי שמתארח אצלן גם כן? זו כלכלה מקיימת, זו כלכלה מקומית

ארנון בירן:       	יש הרבה מאוד אנשים בשטח שמבולבלים מעודף השינויים והתקנות

ארנון בירן:  צריך להוציא דף אחד שיהיה טופס נושם

אורי אור: אני מייצג את חברת אמסלם טורס, חברה שמעסיקה 550 עובדים ומחזור מכירות שנתי של  מעל למיליארד שקל

אורי אור:  אנחנו לא נמצאים במתווה

אורי אור:  מה נעשה עם 550 העובדים? נשלח אותם הביתה לחל"ת? מה נגיד להם? זה לא יכול להיות

אורי אור:  חייבים לתת לנו רשת ביטחון, לתת לנו את הכסף כדי שנוכל לשלם לאנשים את המשכורת שלהם

אורי אור:  אנחנו מתחייבים לא לפטר אף עובד, נחזיק את כולם, אבל תנו לנו

אורי אור:  בקורונה שרפנו את כל הרזרבות שלנו, את כל ההון שלנו הבאנו, וגם לקחנו הלוואות מהבנקים שאנחנו משלמים עד היום

אורי אור:  חייבים להכניס אותנו למתווה

אורי אור:  אנחנו מבקשים שוועדת הכספים תקבע לנו רשת ביטחון והגנה

סימון דוידסון: שכחת לציין שאת כל הפינוי של קריית שמונה עשיתם עכשיו

אורי אור: 	 עשינו את זה בהתנדבות למשרד התיירות

אורי אור:  גם על זה צריך להגיד תודה לאנשים

טלי לאופר: המחזורים אצל הסיטונאים בתיירות מנופחים, כי הם כוללים בתוכם את כל ההוצאות שלא קשורות אליהם

אופיר מילר: 	שמעתי שדיברו על המלונות, שמעתי שדיברו על סוכני הנסיעות, אלה דברים חשובים, אבל בענף התיירות יש עוד תחום שמשום מה נמצא תמיד מחוץ לשולחן

אופיר מילר:  אנחנו מבקשים, אדוני, להכניס אותנו, את ענף האטרקציות לתוך המתווה

אופיר מילר:  עם אתר החרמון בצפון, שהוא אטרקציה לאומית, אף אחד לא מדבר

אופיר מילר:  האתר סגור מתחילת הלחימה בצו אלוף, והוא לא רואה את עצמו פותח השנה בכלל

אופיר מילר:  גם המצפה התת ימי באילת ריק ואין אף אחד שמתייחס

אופיר מילר:  המתווה בתחום התיירות הוא מתווה חשוב, אבל צריך להכניס גם את הענף שלנו לתוך המתווה הזה

אופיר מילר:  אם ניקח את פארק המים החדש שפתחו באילת בהשקעה של 110 מיליון שקל, אז לא רק שהוא לא קיבל שום מענק ממשרד התיירות, הוא גם לא היה כלול בפיצוי

אופיר מילר:  מה עושים עם העסקים החדשים? הם לא יכולים להראות מחזור של שנה קודמת

אופיר מילר:  אני מבקש את הדברים האלה להכניס לסדר היום

מוריה כלפה-הורוביץ: 	צריכים לחשוב גם על המלונות שהיום לא יכולים לארח כי הם נמצאים בגבולות מסוימים כמו אשקלון, אשדוד

מוריה כלפה-הורוביץ:  ענף התיירות, כמו שכולם פה אמרו, עשוי להשתקם אחרון מכל הסיפור הזה

מוריה כלפה-הורוביץ:  אני חושבת שנחמיא לענף אם ב-2024 נחזור למה שהיה אחרי הקורונה, ל-2022, וצריכים גם על זה לדון

יאיר לוי: 	אנחנו זועקים מאז אותה ישיבת ועדת הכספים הסוערת שהייתה לגבי אותם גופים שהם מעל 400 מיליון שקל

משה גפני: זה לא הדיון עכשיו

יאיר לוי: זה כן הדיון כשמדובר בענף התיירות

משה גפני: 	זה לא הדיון

משה גפני:  הדיון יתקיים כאן לאחר שזה יאושר במליאה

משה גפני:  אנחנו שבוע וחצי מנהלים קרבות על הנושא הזה

משה גפני:  עכשיו אתה רוצה להעלות את זה? אין לנו מספיק בעיה עם התיירות?      

דוד צוקר: אני אשמח מאוד אם תבואו לראות את המלון, יש לנו כ-1,600 מפונים ב-600 חדרים

דוד צוקר:  יש אצלנו נציגי קופות חולים, גנים, בתי ספר, מועדונים, בריכה עם שעות הפרדה לדתיים

דוד צוקר:  אני אשמח לארח אתכם

דוד צוקר:  תבואו לראות במה מדובר

משה סולומון: אתמול דיברו על פעילות לנוער, על כך שקשה להם שם עם זה

דוד צוקר: 	נדבר גם על זה

משה גפני: תגיד מה אתה מבקש

דוד צוקר: עלות הארנונה שלנו לחודש היא 550,000 שקל, לא משנה אם המלון פתוח או סגור

דוד צוקר:  במסגרת ההמלצות לפיצויים תיקחו את זה בחשבון

דוד צוקר:  עלות המשכורות שלנו בחודש היא מעל 5 מיליון שקל, לכן גם את זה תיקחו בחשבון, זה חלק חשוב מהדיון

משה גפני: 	אדוני המנכ"ל, הענף שנפגע במישרין ומיידית זה ענף התיירות

משה גפני:  ברגע שיש מלחמה, מבצע או קורונה, זה הגוף שמיד נפגע

משה גפני:   אחרים עוד יכולים איכשהו להמשיך

משה גפני:  אני לא יודע למה כל פעם אנחנו צריכים לעמוד ולהתחנן

משה גפני:  אני שמח שמשרד התיירות נכנס לעניין, משום שמשרד התיירות עומד מול האנשים האלה כל הזמן, גם בשגרה רגילה

משה גפני:  למה צריך לעמוד ולהתחנן כל הזמן על כל הנושאים האלה?      

דני שחר: 	אני ממליץ לכולם לבוא למשרד התיירות ולראות את החמ"ל, לראות איך משרד התיירות עובד 24/7

דני שחר:  להגיד שהכל 100% זו לא אמירה הנכונה, אבל צריך לראות איך המשרד בזמן מאוד מאוד קצר התארגן, נתן תשובות לכל

דני שחר:  בנינו מתווה מאוד נכון שנצטרך לשפץ בהמשך

דני שחר:  אני מזכיר לכולם, המשימה הראשונה שלנו הייתה לפנות את התושבים, למצוא להם פתרונות

דני שחר:  עכשיו אנחנו מתעסקים בשיפור דיור, בענייני רווחה, בענייני חינוך

דני שחר:  אנחנו עובדים בתיאום מלא עם המנכ"לית ועם המלונות

דני שחר:  כשיצאנו לדרך המתווה היה בתי מלון

דני שחר:  עכשיו אנחנו בתהליך של פתרונות דיור נוספים, כולל צימרים

משה גפני: למה זה ריק?     

דני שחר: 	המתווה הראשון שיצאנו איתו לדרך היה בתי מלון

דני שחר:  עכשיו הרחבנו את זה לדירות אירוח ולצימרים, כשלכל אחד צורת התשלום היא אחרת

דני שחר:  עוד מעט יהיה מתווה של ביטוח לאומי שייתן פתרון לכולם

דני שחר:  המתווה החדש שיוצא בימים הקרובים עם הביטוח הלאומי מדבר על כך שבן אדם מבוגר שיבחר ללכת לצימר או ללכת למשפחה מארחת, יקבל 200 שקל וילד יקבל 100 שקל

דני שחר:   אני מניח שעד סוף השבוע יהיו פתרונות לכל

דני שחר:  אנחנו עכשיו בתהליך של לסיים את כל מה שהוגדר לנו כפינוי

דני שחר:       	אנחנו זרוע הביצוע של משרד הביטחון, אנחנו לא קובעים אם מפנים את נתיבות או לא מפנים

משה גפני: אתם היום הכתובת

משה גפני:  זה לא משנה מי עומד מאחוריכם, אתה עומד מולם

דני שחר: אני מסכים איתך, השר לגמרי בתוך האירוע, מתעסק עם זה באופן אישי

דני שחר:       התפקיד שלנו הוא לדאוג שתעשיית התיירות תחזור כמה שיותר מהר למסלול

דני שחר:  יש כאן אלמנטים לאומיים של להחזיר, של להראות את ישראל היפה

דני שחר:  אם לא נפעל כולנו ביחד כדי שזה יקרה - חבל

דני שחר:       	אני מכיר את התעשייה כמעט שנתיים, נכנסתי כשהתעשייה יצאה

דני שחר:  התפקיד שלנו הוא להפיק את הלקחים ממה שלא עשינו טוב בפעם הקודמת

דני שחר:  יש כאן אוכלוסיות שנצטרך לקחת בחשבון, אוכלוסיות שאנחנו חייבים למצוא את הדרך לשמר אותן

דני שחר:  אם נשחרר ולא נחזיק אותן בצורה כזאת או אחרת, החזרה לעבודה, למסלול הנכון תיקח הרבה זמן, יהיה קשה מאוד להכשיר

דני שחר:        	דובר כאן על הסיפור של מורי הדרך

דני שחר:  המתווה של הקורונה לא מתאים לסיטואציה היום, צריך יהיה למצוא לזה פתרונות אחרים

דני שחר:       אני מחר אהיה עם כל תושבי העוטף, כדי לראות איך אנחנו לוקחים את המקל ממשרד הביטחון ומעבירים אלינו

משה גפני: תודה רבה, הישיבה נעולה